《醴泉应制时有禧事青禽白鹤先集庆云甘露降》
宋代·王称

宝筵初建晓苍苍，大驾躬临礼玉皇。白鹤青鸾昭孝感，庆云甘露兆佳祥。

更传圣水符前代，忽讶灵源涌上方。玉窦泛春时脉脉，金罍贮月乍泱泱。

荐来只拟羞萍实，挹处浑疑剖蜜房。玄酒奠坛同莹彻，黄流在斝等芬芳。

漫誇沆瀣移仙掌，迥谢蒲萄入醉乡。琼液久疏神岛沥，瑶池曾引帝台浆。

中元表异还超汉，贞观论功远迈唐。妙绝醍醐班十瑞，嗽馀云母已千霜。

冰壶泻罢同欣忭，天乳沾回等寿康。自愧涓微无补报，祗应上祝紫霞觞。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。